32006R1849
L 355/63
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1849/2006 НА КОМИСИЯТА
от 14 декември 2006 година
за изменениe на Регламент (ЕО) № 2032/2003 относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/8/ЕО на Европейски парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2 от нея,
като има предвид, че:
(1)
За да се осигури по-добър достъп до информация, докладите за оценка следва да бъдат изготвени на базата на докладите, представени от компетентните власти на държавите-членки, и следва да бъдат обхванати от същите правила по отношение на достъп до информация като докладите от компетентните власти. Докладите за оценка следва да бъдат получени от оригиналния доклад на компетентната власт, изменен в светлината на всички документи, коментари и информация, взети предвид по време на процеса на оценка.
(2)
С цел да се увеличи законовата сигурност, следва, след 1 септември 2006 г., да се създаде процедура за поетапното изтегляне на биоцидите, които съдържат нотифицирани активни вещества, за които е взето решение да не бъдат включени, за някои или за всички техни нотифицирани видове продукти, в приложения I, I A или I Б към Директива 98/8/ЕО или защото те са оттеглени от програмата за преглед, или защото, след оценяване, е установено, че са недопустими.
(3)
В съответствие с член 4б от Регламент (ЕО) № 2032/2003 на Комисията (2) държавите-членки са прегледали досиетата с изисквания за удължаване на периода за предлагане на пазара на биоциди, които съдържат специфични активни вещества, и са приели тези, които са изпълнени. Следователно е подходящо да се позволи веществата, обхванати от приетите досиета, да останат на пазара след 1 септември 2006 г., докато не са оценени съгласно 10-годишната програма за проверка.
(4)
За някои от обявените съществуващи активни вещества или комбинация от тип продукт участниците или са оттеглили своите нотификации, или не са успели да бъдат в съответствие със задълженията им, докато никой друг икономически оператор или държава-членка е изразила интерес за получаването на статута на участник в рамките на определените срокове. Приложения II, III и V към Регламент (ЕО) № 2032/2003 следва да бъдат съответно изменени.
(5)
В случая на едно от веществата, изброени в списъка на приложение II към Регламент (ЕО) № 2032/2003 под номер EC 404-690-8, са били пропуснати два типа продукти, въпреки че те са били обявени в рамките на сроковете, определени в Регламент (ЕО) № 1896/2000 на Комисията от 7 септември 2000 г. относно първата фаза на програмата, посочена в член 16, параграф 2 от Директива 98/8/ЕО на Европейския парламент и на Съвета относно биоцидите (3) и Регламент (ЕО) № 1687/2002 на Комисията от 25 септември 2002 г. за допълнителен период за нотификация на някои активни вещества, които вече са на пазара за биоцидна употреба, както е установено в член 4, параграф 1 от Регламент (ЕО) № 1896/2000 (4). Приложение II към Регламент (ЕО) № 2032/2003 следва да бъде съответно изменено.
(6)
Наименованията на някои вещества, обхванати от вписванията BKC и DDAC, изброени в списъка в приложение II към Регламент (ЕО) № 2032/2003 също се появяват в приложение III към посочения регламент. Съответните вписвания следва да бъдат заличени от приложение III към Регламент (ЕО) № 2032/2003.
(7)
Регламент (ЕО) № 2032/2003 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комите по биоцидите,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2032/2003 се изменя, както следва:
1.
В член 4, параграф 2 се добавя следната алинея:
„След 1 септември 2006 г. държавите-членки гарантират, че биоциди, които съдържат активни вещества, обявени за оценяване в рамките на програмата за преглед, и за които е взето решение да не се включват тези активни вещества за някои или всички техни обявени в приложения I, IA или IБ към Директива 98/8/ЕО видове продукти, повече не се предлагат на пазара за засегнатите видове продукти в тяхната територия, с действие 12 месеца след датата на влизане в сила; освен ако не е предвидено друго в това решение за невключване.“
2.
В член 11 се добавя следният параграф 4:
„4. На базата на документите и информацията съгласно член 27, параграф 2 от Директива 98/8/ЕО държавата-членка докладчик подготвя актуализиран доклад за компетентния орган, документ I от който в бъдеще следва да бъде разглеждан като доклад за оценка. Този доклад за оценка се преглежда в рамките на Постоянния комитет по биоцидите.“
3.
Член 12 се заменя със следното:
„Член 12
Когато държава-членка докладчик е представила на компетентния орган доклад в съответствие с член 10, параграф 5 от настоящия регламент или когато докладът за оценка е завършен или актуализиран в Постоянния комитет по биоцидите, Комисията представя публично доклада или актуализации към него чрез електронни средства, с изключение на информацията, която трябва да бъде разглеждана като конфиденциална в съответствие с член 19 от Директива 98/8/ЕО.“
4.
Приложение II се изменя в съответствие с приложение I към настоящия регламент.
5.
Приложение III се изменя в съответствие с приложение II към настоящия регламент.
6.
Приложение V се изменя в съответствие с приложение III към настоящия регламент.
7.
Приложение VII се изменя в съответствие с приложение IV към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 декември 2006 година.